**ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล**

**THE SCENARIO OF BASIC EDUCATION MUNICIPALITY SCHOOL BOARD**

ศิริพร อินทร์ใจเอื้อ[[1]](#footnote-1)

SIRIPORN INJAIEUAR

ประเสริฐ อินทร์รักษ์[[2]](#footnote-2)

PRASERT INTARAK

**บทคัดย่อ**

การวิจัยในครั้งนี้มีวัตถุประสงค์ เพื่อทราบภาพอนาคตคณะกรรมการสถานศึกษาขั้นพื้นฐานของโรงเรียน สังกัดเทศบาล การดำเนินการวิจัยมี 2 ขั้นตอน ดังนี้ 1) วิเคราะห์เอกสารเกี่ยวกับภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล 2) วิเคราะห์ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล โดยใช้เทคนิคการวิจัยเชิงอนาคต EDFR เครื่องมือที่ใช้เก็บข้อมูลเป็นแบบสัมภาษณ์เชิงลึก และแบบสอบถามความคิดเห็นจากผู้ทรงคุณวุฒิ จำนวน 19 คน สถิติที่ใช้ในการวิเคราะห์ข้อมูล คือ ความถี่ ร้อยละ ฐานนิยม มัธยฐาน และพิสัยระหว่าง ควอร์ไทล์ ผลการวิจัยพบว่า ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ประกอบด้วย 6 ด้าน ดังนี้ 1) ด้านปรัชญาและที่มา ควรมีคณะกรรมการกลั่นกรองที่มาของคณะกรรมการสถานศึกษาขั้นพื้นฐาน การได้มาซึ่งคณะกรรมการสถานศึกษาต้องเป็นไปตามกฎหมายและควรจะมาจากหลากหลายองค์กร 2) ด้านคุณสมบัติ ควรกำหนดวุฒิการศึกษาขั้นต่ำ ต้องเป็นผู้ที่มีความรู้ความเข้าใจในการจัดการศึกษา ต้องเป็นอิสระและกล้าแสดงความคิด 3) ด้านองค์ประกอบหรือโครงสร้าง ควรเพิ่มกรรมการ ในส่วนของตัวแทนผู้ปกครอง ตัวแทนรัฐวิสาหกิจ และตัวแทนภาคเอกชน 4) ด้านบทบาทหน้าที่ คณะกรรมการสถานศึกษาขั้นพื้นฐานต้องมีส่วนร่วมในกระบวนการจัดการศึกษาในทุกขั้นตอน ต้องมีส่วนร่วมในการระดมทรัพยากรทางการศึกษา ควรได้รับค่าตอบแทนเป็นขวัญและกำลังใจ 5) ด้านกฎหมายที่เกี่ยวข้อง ควรมีการปรับปรุงกฎหมายที่เกี่ยวข้อง ควรให้คณะกรรมการสถานศึกษาขั้นพื้นฐานเป็นผู้กำหนดแนวทางการจัดการศึกษาให้เป็นไปตามบริบทของท้องถิ่น 6) ด้านการกำกับติดตามและประเมินผลการปฏิบัติงาน ต้องกำกับติดตามการดำเนินงานของสถานศึกษาและผู้บริหารสถานศึกษา ร่วมกันประเมินผลการจัดการศึกษาในภาพรวมของเทศบาล

**คำสำคัญ :**  ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล

**Abstract**

The purpose of this research were to identify; The Scenario of Basic Education Municipality School Board. There were two steps of research process 1) Documents analysis about the Scenario of Basic Education Municipality School Board, 2) Analyze the Scenario of Basic Education Municipality School Board by using the ethnographic delphi future research techniques. The instrument for collecting the data was In - Depth interviews, and opinionnaire. The statistics used for analyzing the data were frequency, percentage, median, mode and interquartile range.

The research findings were as follows: The Scenario of Basic Education Municipality School Board consists of 6 aspects, 1) Philosophy and origin: it should have a screening committee, The acquisition must be in accordance with laws, the committee should came from differences organization, 2) School board qualification: it should set a minimum qualification under knowledge background and understanding in education management, they should be free at work, 3) The composition or structure: it should add a director in the parent’s representative section State Enterprise Agents and Private Agents, 4) Roles and duties: The school board should participation in the study process in every step, participate in educational resource mobilization, it should receive compensation as morale, 5) Related laws: it should have revenant laws, which defined as the guidelines for managing education according to local context and 6) Supervise, monitoring and evaluation: They should have monitoring for the operations of educational institutions and school administrators, and evaluate the overall educational management of the municipality.

**KEYWORDS :** The Scenario of Basic Education Municipality School Board.

**บทนำ**

กรมส่งเสริมการปกครองท้องถิ่นกระทรวงมหาดไทยได้ตระหนักถึงความสำคัญของการจัดการศึกษาขององค์กรปกครองส่วนท้องถิ่น เพื่อเตรียมความพร้อมให้แก่เด็ก เยาวชน และประชาชนในท้องถิ่นให้สามารถปรับตัวให้เข้ากับสภาพแวดล้อมต่างๆที่จะเปลี่ยนแปลงไป อันสืบเนื่องมาจากการเข้าสู่ประชาคมอาเซียนจึงจำเป็นต้องเร่งพัฒนาคุณภาพการศึกษาขององค์กรปกครองส่วนท้องถิ่น ทั้งการศึกษาในระบบ การศึกษานอกระบบและการศึกษาตามอัธยาศัย ตามหลักการบริหารโดยใช้โรงเรียนเป็นฐานในการพัฒนาท้องถิ่น (School Based Management for Local Development : SBMLD) เพื่อให้เด็ก เยาวชนและประชาชนในท้องถิ่นได้เรียนรู้ตลอดชีวิต ซึ่งการขับเคลื่อนการพัฒนาคุณภาพการศึกษาขององค์กรปกครองส่วนท้องถิ่นจำเป็นต้องได้รับความร่วมมือจากทุกภาคส่วนทั้งในระดับกระทรวง กรม องค์กรปกครองส่วนท้องถิ่น สถานศึกษา หน่วยงานอื่น และชุมชนเข้ามามีส่วนร่วมในการจัดการศึกษาด้วยความมุ่งมั่นที่จะพัฒนาสู่ความสำเร็จ อันจะนำไปสู่ความเจริญรุ่งเรืองและความมั่นคงของประเทศชาติต่อไป1 (กรมส่งเสริมการปกครองท้องถิ่น, 2558 : 9)

จากรายงานการวิจัยของสำนักงานคณะกรรมการการศึกษาแห่งชาติ พบว่า สภาพการบริหารการศึกษาในปัจจุบันของไทย ถูกครอบงำและผูกขาดโดยภาครัฐ ทั้งยังเป็นการจัดการแบบต่างคนต่างทำ ขาดเอกภาพ มีความซ้ำซ้อน ขาดการประสานงานส่งผลต่อคุณภาพ การศึกษาไม่สนองตอบความต้องการของประชาชน ประชาชนขาดการมีส่วนร่วม โดยเฉพาะการร่วม คิดร่วมปฏิบัติ และร่วมติดตามผล ในยุคปัจจุบันที่มีความเปลี่ยนแปลงอย่างรวดเร็วทั้งทางด้าน เศรษฐกิจ สังคม และเทคโนโลยี เป็นยุคแห่งข้อมูลข่าวสาร ดังนั้นการบริหารการศึกษาจึงควรเป็นการ จัดการศึกษาที่สนองตอบความต้องการของประชาชน หรือผู้เรียนให้มากที่สุด มากกว่าการครอบงำ และควรให้ประชาชนหรือท้องถิ่นเข้ามามีส่วนร่วมในการจัดการศึกษาให้มาก ให้มีสิทธิเลือกและจัดการต่อวิถีทางการศึกษาด้วยตนเอง การจัดการศึกษา จึงไม่ควรเป็นเรื่องของภาครัฐแต่เพียงอย่างเดียว แต่ควรเป็นเรื่องของทุกคนในสังคม ด้วยเหตุผลที่กล่าวมาข้างต้นนั้น แสดงให้เห็นว่าทุกภาคส่วนได้ตระหนักถึงความสำคัญและความจำเป็นในการปฏิรูปการศึกษา โดยพยายามผลักดันให้มีการกำหนดสาระสำคัญเกี่ยวกับการจัดการศึกษาไว้ในกฎหมายรัฐธรรมนูญแห่งราชอาณาจักรไทย พ.ศ. 2540 ตามความในมาตรา 81 ได้กำหนดให้มีพระราชบัญญัติการศึกษาแห่งชาติ ซึ่งนำไปสู่การตราพระราชบัญญัติการศึกษาแห่งชาติ พ.ศ. 2542 ซึ่งเป็นกฎหมายแม่บททางการศึกษาที่ได้มีการบัญญัติเกี่ยวกับการศึกษาของประชาชนอย่างชัดเจน2 (ชัยศักดิ์ เชาวลักษณ์, 2558 : 47)

จากสภาพดังกล่าวส่งผลให้มีการปรับปรุงกฎหมายและระเบียบข้อบังคับให้มีคณะกรรมการสถานศึกษาขั้นพื้นฐานขึ้นมาเพื่อมีส่วนร่วมในการจัดการศึกษา ผู้วิจัยได้ศึกษาเรื่อง บทบาทและการมีส่วนร่วมในการบริหารและการจัดการศึกษาของคณะกรรมการสถานศึกษาในประเทศที่คัดสรร ของ รศ.ดร.อุทัย บุญประเสริฐ ในพระราชบัญญัติการศึกษามาตรา 40 ระบุอำนาจหน้าที่ของคณะกรรมการสถานศึกษาว่าให้มีหน้าที่กำกับ และคำว่ากำกับคืออย่างไร ควรมีคำตอบให้ชัดเจนว่ามันคือ อะไร3 (อุทัย บุญประเสริฐ, 2547 : 92)

อาร์นสไตน์ (Arnstien) การมีส่วนร่วมหมายถึง การเข้าไปมีส่วนร่วมโดยไม่มีบทบาทอะไรเลย ย่อมไม่ได้ผลการมีส่วนร่วมที่มีคุณภาพนั้นผู้เข้าร่วมจะต้องรู้จักใช้อำนาจและสามารถควบคุมกิจกรรมนั้นได้จึงจะทำให้เกิดผลอย่างมีประสิทธิภาพ4 (Arnstien, 1969 : 216-224.)

วิลเลียม (William Erwin) การมีส่วนร่วมหมายถึง กระบวนการให้ประชาชนเข้ามามีส่วนเกี่ยวข้องในการดำเนินงานพัฒนา ร่วมคิด ร่วมตัดสินใจแก้ปัญหาของตนเอง5 (William, E. 1976 : 111–124

มิลเลอร์ (Miller) ได้ศึกษาการปฏิบัติงานตามบทบาทหน้าที่ของคณะกรรมการโรงเรียนประถมศึกษาในมลรัฐสเตอร์เจียน ซึ่งได้ทำการศึกษาถึงสถานการณ์การปฏิบัติงานตามบทบาทหน้าที่ของคณะกรรมการสถานศึกษาในปัจจุบัน และบทบาทหน้าที่ที่จะต้องดำเนินการในอนาคต ผลการวิจัยพบว่า การติดต่อประสานงานระหว่างโรงเรียนกับคณะกรรมการโรงเรียนมีความสำคัญ มากต่อการปฏิบัติงานตามบทบาทหน้าที่อย่างเต็มบทบาท และตอบสนองต่อความต้องการของชุมชนโรงเรียนประถมศึกษาจึงมีความจำเป็นต้องมีคณะกรรมการโรงเรียน6 (Miller, E. H. 1996 : 475.)

คณะกรรมการยังไม่ทราบบทบาทหน้าที่ชัดเจนในการเข้ามามีส่วนร่วมในการจัดการศึกษา วิธีการได้มาของคณะกรรมการสถานศึกษาที่มีประสิทธิภาพ การบริหารในเรื่องวิชาการ ในเรื่องการเงิน งบประมาณ และการบริหารทั่วไป ยังไม่มีรายละเอียดที่เกี่ยวข้องชัดเจน ทางกระทรวงควรออกเป็นเอกสารหรือข้อกำหนดที่ชัดเจน บทบาทในการตรวจสอบคณะกรรมการมีบทบาทอะไร อย่างไร ควรมีการระบุให้ชัดเจน องค์ประกอบหรือจำนวนคณะกรรมการมีจำนวนน้อยไป ควรเพิ่มจำนวนให้มากขึ้น คณะกรรมการสถานศึกษาบางท่าน อาจไม่มีความรู้พื้นฐานเพียงพอ และอาจจะเข้าใจเรื่องการศึกษายังไม่ครอบคลุม บางคนไม่มีความพร้อมเรื่องของเวลา ไม่ได้รับข้อมูลจากโรงเรียน จากผู้บริหาร คณะกรรมการไม่ได้รับสวัสดิการหรือการยกย่องเชิดชูเกียรติ ควรมีการจัดสรรให้คณะกรรมการเพื่อเป็นขวัญและกำลังใจในการปฏิบัติหน้าที่ ปัญหาต่างๆทำให้ภาพในการจัดการศึกษาของคณะกรรมการสถานศึกษายังไม่สามารถตอบสนองความต้องการของประชาชนได้ ผู้วิจัยต้องการทราบภาพอนาคตของคณะกรรมการสถานศึกษาขั้นพื้นฐานของโรงเรียนสังกัดเทศบาลที่จะทำให้การจัดการศึกษาของคณะกรรมการสถานศึกษาสามารถตอบสนองความต้องการของประชาชน สังคม ชุมชน ได้อย่างมีประสิทธิภาพ และมีประสิทธิผล ผู้วิจัยจึงได้กำหนดวัตถุประสงค์ของการวิจัยไว้ดังนี้

**วัตถุประสงค์**

เพื่อทราบภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล

**วิธีการดำเนินการวิจัย**

 การศึกษาวิจัยเรื่อง “ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล” มีวัตถุประสงค์เพื่อทราบภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล เป็นการวิจัยเชิงอนาคต(Future Research) โดยใช้เทคนิค EDFR (Ethnographic Delphi Future Research) ในการดำเนินการวิจัยประกอบด้วยขั้นตอนการดำเนินการวิจัย และระเบียบวิธีวิจัย มีรายละเอียดดังต่อไปนี้

ขั้นตอนที่ 1 การจัดเตรียมโครงการวิจัย

ผู้วิจัยได้จัดเตรียมโครงการวิจัยโดยการศึกษา วิเคราะห์ สังเคราะห์ แนวคิด ทฤษฎีและวรรณกรรมที่เกี่ยวข้องต่าง ๆ จากตำรา เอกสารทางวิชาการ ข้อมูลสารสนเทศ งานวิจัยทั้งในประเทศและต่างประเทศ จากสื่อสิ่งพิมพ์และสื่ออิเล็กทรอนิกส์ที่เกี่ยวข้องกับภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล เพื่อนำมาเป็นกรอบแนวคิดในการวิจัยและจัดเตรียมโครงร่างงานวิจัย โดยเสนออาจารย์ที่ปรึกษาวิทยานิพนธ์เพื่อขอคำแนะนำ ปรับปรุงแก้ไขและเสนอขออนุมัติโครงร่างการวิจัยจากบัณฑิตวิทยาลัย มหาวิทยาลัยศิลปากร เพื่อดำเนินการวิจัยในขั้นต่อไป

ขั้นตอนที่ 2 การดำเนินการวิจัย วิธีการวิจัยที่ใช้ในการศึกษาครั้งนี้ ผู้วิจัยใช้แนวคิด ทฤษฎี ที่เกี่ยวข้องกับภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล เป็นกรอบแนวคิดสำหรับการวิจัย จากนั้นได้เก็บข้อมูลโดยการสัมภาษณ์และใช้เทคนิค EDFR (Ethnographic Delphi Future Research) ตรวจสอบข้อมูล วิเคราะห์ และสังเคราะห์ข้อมูลด้วยพหุวิธีการและนำเสนอผลการวิจัย สำหรับรายละเอียดของการดำเนินการแต่ละขั้นตอนปรากฏดังต่อไปนี้

1) ศึกษาภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล โดยผู้วิจัยได้ศึกษาเอกสารเกี่ยวกับแนวคิด ทฤษฎี เอกสารทางวิชาการ ข้อมูลสารสนเทศ งานวิจัยทั้งในประเทศและต่างประเทศ วรรณกรรมที่เกี่ยวข้องจากสื่อสิ่งพิมพ์และสื่ออิเล็กทรอนิกส์ ที่เกี่ยวกับภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล

2) การวิเคราะห์ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ผู้วิจัยได้ใช้เทคนิค EDFR (Ethnographic Delphi Future Research) ในการสร้างแบบสัมภาษณ์เชิงลึก (In-depth Interview) กำหนดให้เป็นคำถามปลายเปิด (Open Ended) เพื่อให้ผู้ทรงคุณวุฒิ/ผู้เชี่ยวชาญตอบคำถามได้อย่างอิสระ โดยได้รับคำแนะนำจากอาจารย์ที่ปรึกษาวิทยานิพนธ์

EDFR รอบที่ 1 นำแบบสัมภาษณ์เชิงลึก (In-depth Interview) ดังกล่าวไปสัมภาษณ์ผู้ทรงคุณวุฒิ/ผู้เชี่ยวชาญจำนวน 19 คน รอบที่ 1 ด้วยตนเอง การคัดเลือกผู้ทรงคุณวุฒิ/ผู้เชี่ยวชาญได้รับคำแนะนำจากอาจารย์ที่ปรึกษาวิทยานิพนธ์และกรรมการผู้ตรวจสอบวิทยานิพนธ์ให้ใช้การคัดเลือกแบบเจาะจงตามเกณฑ์ (Critical Purposing Sampling) ได้เป็น 4 กลุ่ม คือ กลุ่มที่ 1 กลุ่มบุคลากรที่เกี่ยวข้องด้านนโยบายการศึกษาจากกรมส่งเสริมการปกครองท้องถิ่น กลุ่มที่ 2 ข้าราชการที่ปฏิบัติหน้าที่เกี่ยวกับการศึกษาท้องถิ่น กลุ่มที่ 3 คณะกรรมการสถานศึกษาขั้นพื้นฐาน กลุ่มที่ 4 นักวิชาการที่เชี่ยวชาญทางการศึกษา เพื่อเก็บรวบรวมข้อมูลจากผู้ทรงคุณวุฒิ/ผู้เชี่ยวชาญทั้ง 19 คน นำข้อมูลจากการสัมภาษณ์มาวิเคราะห์เชิงเนื้อหา (Content Analysis) และพัฒนาเป็นแบบสอบถามความคิดเห็น (Opinionnaire) ลักษณะเป็นคำถามปลายปิด (Close Ended) ชนิดมาตราส่วนประมาณค่า 5 ระดับของลิเคิร์ท (Likert’s Rating Scale) จัดแบ่งเป็นกลุ่มเนื้อหาที่มีโครงร่างจากการสัมภาษณ์ผู้ทรงคุณวุฒิ/ผู้เชี่ยวชาญในรอบที่ 1 โดยได้รับคำแนะนำและปรับปรุงแก้ไขจากอาจารย์ที่ปรึกษาวิทยานิพนธ์ EDFR รอบที่ 2 นำแบบสอบถามความคิดเห็น (Opinionnaire) ชนิดมาตราส่วน 5 ระดับไปสอบถามความคิดเห็นกับผู้ทรงคุณวุฒิ/ผู้เชี่ยวชาญโดยส่งทางไปรษณีย์ไปให้ผู้ทรงคุณวุฒิ/ผู้เชี่ยวชาญชุดเดิม ทั้ง 19 คนให้ความคิดเห็นเกี่ยวกับภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล เมื่อผู้ทรงคุณวุฒิ/ผู้เชี่ยวชาญตอบแบบสอบถามความคิดเห็นกลับมา ผู้วิจัยนำข้อมูลที่ได้รับมาวิเคราะห์หาค่าความถี่(Frequency) ค่าร้อยละ (Percentage) ค่ามัธยฐาน (Median) ค่าฐานนิยม (Mode) และค่าพิสัยระหว่างควอไทล์ (Interquartile Range) ของแต่ละข้อคำถาม นำมาตรวจสอบความสอดคล้องกันในแต่ละคำถามเป็นการหาฉันทามติ (Consensus) ของผู้ทรงคุณวุฒิ โดยผู้วิจัยจะนำความคิดเห็นที่เป็นฉันทามติของผู้ทรงคุณวุฒิ/ผู้เชี่ยวชาญมาสรุปเป็นภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาลต่อไป

ขั้นตอนที่ 3 การรายงานผลการวิจัย

ผู้วิจัยนำผลการวิจัยมาจัดทำรายงานผลการวิจัย อภิปรายผลรายงานและข้อเสนอ แนะ เสนอให้กับคณะกรรมการผู้ตรวจสอบวิทยานิพนธ์ตรวจสอบความถูกต้องและนำไปปรับปรุงแก้ไขตามที่คณะกรรมการผู้ตรวจสอบวิทยานิพนธ์เสนอแนะแล้วจึงจัดทำรายงานการวิจัยฉบับสมบูรณ์เสนอบัณฑิตวิทยาลัย มหาวิทยาลัยศิลปากร เพื่อขออนุมัติเป็นส่วนหนึ่งของการศึกษาตามหลักสูตรปรัชญาดุษฎีบัณฑิต สาขาวิชาการบริหารการศึกษาต่อไป

**ผลการวิจัย**

 ผู้วิจัยได้สรุปผลการวิจัยตามวัตถุ ประสงค์ของการวิจัย ดังนี้ การวิจัยเรื่องภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล เป็นการวิจัยเชิงอนาคต (Future Research) โดยใช้เทคนิค EDFR (Ethnographic Delphi Future Research) ผู้ให้ข้อมูลเป็นผู้ทรงคุณวุฒิ/ผู้เชี่ยวชาญ จำนวน 19 คน โดยใช้แบบสัมภาษณ์เชิงลึก (In-depth Interview) ในรอบที่ 1 และแบบสอบถามความคิดเห็น (Opinionnaire) ชนิดมาตราส่วนประมาณค่า 5 ระดับของลิเคิร์ท (Likert’s Rating Scale) ในรอบที่ 2 เพื่อหาฉันทามติ (Consensus) ของผู้ทรงคุณวุฒิ/ผู้เชี่ยวชาญ ข้อค้นพบตามฉันทามติของผู้ทรงคุณวุฒิ/ผู้เชี่ยวชาญในการวิจัยเรื่องภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล มี 6 ด้าน 55 ตัวแปรย่อย ประกอบด้วย 1. ด้านปรัชญาและที่มาของคณะกรรมการสถานศึกษาขั้นพื้นฐาน จำนวน 6 ตัวแปรย่อย ได้แก่ ควรมีคณะกรรมการกลั่นกรองการคัดเลือกคณะกรรมการสถานศึกษาขั้นพื้นฐาน ผู้ที่จะมาเป็นคณะกรรมการสถานศึกษาขั้นพื้นฐานควรทราบปรัชญาและที่มาและต้องร่วมบริหารสถานศึกษาตามหลักปรัชญานั้น ควรปรับปรุงที่มาของคณะกรรมการสถานศึกษาขั้นพื้นฐานให้ทันยุคสมัย ควรกำหนดปรัชญาให้เป็นไปในแนวทางเดียวกันและให้อยู่ในข้อบังคับและคณะกรรมการสถานศึกษาขั้นพื้นฐานควรมาจากหลากหลายองค์กรมากขึ้น 2. ด้านคุณสมบัติของคณะกรรมการสถานศึกษาขั้นพื้นฐาน จำนวน 7 ตัวแปรย่อย ได้แก่ ต้องรู้คุณสมบัติของคณะกรรมการสถานศึกษาขั้นพื้นฐาน มีความเข้าใจในนโยบายของรัฐเกี่ยวกับการกระจายอำนาจและการจัดการศึกษา ต้องเป็นผู้มีภูมิรู้ เป็นที่ยอมรับของชุมชน มีอิสระและกล้าแสดงความคิดเห็น ไม่เกรงอิทธิพลของกระบวนการจัดหาครูและบุคลากรในอนาคตควรมีการกำหนดวุฒิการศึกษาขั้นต่ำของผู้ที่จะมาเป็นคณะกรรมการสถานศึกษาขั้นพื้นฐาน การได้มาต้องเป็นไปตามกระบวนการสรรหาตามกฎหมาย 3. ด้านองค์ประกอบหรือโครงสร้างของคณะกรรมการสถานศึกษาขั้นพื้นฐาน จำนวน 8 ตัวแปรย่อย ได้แก่ ต้องมีการปรับเปลี่ยนให้เหมาะสมกับการจัดการศึกษาในยุคศตวรรษที่ 21 ควรเพิ่มโครงสร้างในส่วนของตัวแทนผู้ปกครอง รัฐวิสาหกิจและภาคเอกชน เทศบาลควรเป็นผู้กำหนดองค์ประกอบตามความเหมาะสมและสอดคล้องกับการเปลี่ยนแปลงในบริบทของสังคม เป็นที่ยอมรับของชุมชนและสังคมสามารถปรับได้ตามความเหมาะสมของท้องถิ่น 4. ด้านบทบาทหน้าที่ของคณะกรรมการสถานศึกษาขั้นพื้นฐาน จำนวน 17 ตัวแปรย่อย ได้แก่ ควรเสียสละเวลาในการเข้าร่วมกิจกรรม มีส่วนร่วมในการจัดการศึกษาทุกด้าน มีธรรมาภิบาลในการปฏิบัติงาน มีส่วนร่วมในการกำหนดแผนพัฒนาสถานศึกษา สนับสนุนให้มีความเสมอภาคในการเรียนรู้ของเด็กทุกประเภท ส่งเสริมการใช้ภูมิปัญญาท้องถิ่นจากปราชญ์ชาวบ้าน ร่วมระดมทรัพยากรในการพัฒนาโรงเรียน มีทิศทางการปฏิบัติงานเป็นไปในทิศทางเดียวกับต้นสังกัด ร่วมแสดงความคิดเห็นในการจัดการเรียนการสอน ร่วมกำหนดมาตรฐานวิชาการของโรงเรียน ต้องศึกษาหลักการและจุดมุ่งหมายของการจัดการศึกษา ควรได้รับการยกย่องเชิดชูเกียรติ มีส่วนร่วมในการพิจารณาการโอนย้ายของครูและบุคลากรทางการศึกษา เข้าใจในหลักการตามพระราชบัญญัติการศึกษา พุทธศักราช 2542 ร่วมกันพัฒนาให้เป็นโรงเรียนคุณภาพ มีส่วนร่วมในการดูแลนักเรียน 5. ด้านกฎหมายที่เกี่ยว ข้องกับคณะกรรมการสถานศึกษาขั้นพื้นฐาน จำนวน 8 ตัวแปรย่อย ได้แก่ ต้องปรับปรุงกฎหมาย ระเบียบข้อบังคับให้ทันยุคศตวรรษที่ 21 ควรกำหนดให้คณะกรรมการสถานศึกษาขั้นพื้นฐานเป็นผู้กำหนดแนวทางการศึกษาให้สอดคล้องกับความต้องการของท้องถิ่น ควรกำหนดให้เป็นผู้ร่วมกำหนดนโยบาย เป้าหมายและทิศทางในการพัฒนาคุณภาพทางการศึกษา กำหนดให้เป็นผู้เห็นชอบแผนปฏิบัติการของโรงเรียน กำหนดให้เป็นผู้ร่วมจัดทำแผนงานและโครงการของโรงเรียน กำหนดให้เป็นผู้ร่วมจัดทำหลักสูตรการจัดการเรียนการสอน ควรกำหนดค่าตอบแทนให้คณะกรรมการสถานศึกษาขั้นพื้นฐาน เปิดโอกาสให้มีส่วนร่วมในการจัดการศึกษาตามบริบทของท้องถิ่นอย่างอิสระ 6. ด้านการกำกับประเมินผลการปฏิบัติงานโดยคณะกรรมการสถานศึกษาขั้นพื้นฐาน จำนวน 9 ตัวแปรย่อย ได้แก่ ควรกำกับติดตามประเมินผลการปฏิบัติงานของผู้บริหารสถานศึกษาและบุคลากรทางการศึกษา กำกับติดตามและประเมินผลการจัดการเรียนการสอน คุณภาพในการจัดการศึกษาทั้งภายในและภายนอกสถานศึกษา ประเมินผลการปฏิบัติงานตามแผนพัฒนาครูและบุคลากรทางการศึกษา ร่วมกันปฏิรูปการศึกษาของโรงเรียน ส่งข้อมูลย้อนกลับแก่โรงเรียน ประเมินผลการจัดการศึกษาในภาพรวมของเทศบาลและส่งเสริมการใช้วิทยากรภายนอกและปราชญ์ชาวบ้าน

**สรุปและอภิปรายผลการวิจัย** จากผลการวิจัยพบว่าภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ผลการวิจัยมี 6 ด้าน สามารถอภิปรายผลเป็นรายด้านได้ดังนี้

 1. ด้านปรัชญาและที่มาของคณะกรรมการสถานศึกษาขั้นพื้นฐานภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ด้านปรัชญาและที่มาของคณะกรรมการสถานศึกษาขั้นพื้นฐาน ตามความคิดเห็นของผู้ทรงคุณวุฒิ/ผู้เชี่ยวชาญพบว่าผู้ทรงคุณวุฒิ/ผู้เชี่ยวชาญมีความคิดเห็นสอดคล้องกันทุกประเด็น ทั้งนี้เนื่องมาจากกระบวนการได้มาซึ่งคณะกรรมการสถานศึกษาขั้นพื้นฐานยังไม่เป็นไปตามเจตนารมณ์ของกฎหมาย ส่วนใหญ่จะเป็นการเชิญผู้ที่มีความคุ้นเคยเข้ามาเป็นคณะกรรมการสถานศึกษาขั้นพื้นฐาน การดำเนินการตามอำนาจหน้าที่จะอยู่ที่ผู้บริหารสถานศึกษากำหนดไว้แล้ว ทำให้การจัดการเรียนการสอนยังไม่สามารถพัฒนาได้ทันต่อการเปลี่ยนแปลงในยุคปัจจุบัน สอดคล้องกับผลการวิจัยของ อุทัย โสรสิงห์ ในงานวิจัยเรื่อง คณะกรรมการสถานศึกษาขั้นพื้นฐานของโรงเรียนสังกัดเทศบาลนครลำปางและเทศบาลเมืองลำพูน ที่พบว่า คณะกรรมการสถานศึกษาขั้นพื้นฐานส่วนใหญ่รับทราบเรื่องการเลือกคณะกรรมการสถานศึกษาจากการได้รับเชิญเข้าร่วมประชุมกับสถานศึกษา คณะกรรมการสถานศึกษาส่วนใหญ่และทุกกลุ่มผู้แทน ได้เข้ามาเป็นคณะกรรมการสถานศึกษาจากการคัดเลือกโดยผู้บริหารสถานศึกษาและคณะกรรมการสถานศึกษาทุกกลุ่มผู้แทนมีความรู้ความเข้าใจในการพัฒนาการศึกษาอยู่ในระดับปานกลาง 2. ด้านคุณสมบัติของคณะกรรมการสถานศึกษาขั้นพื้นฐาน ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ด้านคุณสมบัติของคณะกรรมการสถานศึกษาขั้นพื้นฐาน ตามความคิดเห็นของผู้ทรงคุณวุฒิ/ผู้เชี่ยวชาญพบว่าผู้ทรงคุณวุฒิ/ผู้เชี่ยวชาญมีความคิดเห็นสอดคล้องกันทุกประเด็น คณะกรรมการไม่มีความเข้าใจในคุณสมบัติ นอกจากนี้อาจยังไม่มีความเข้าใจในเรื่องการจัดการศึกษาเมื่อเข้ามาปฏิบัติหน้าที่จึงไม่กล้าแสดงความคิดเห็นทำให้เสียโอกาสในการที่จะมีส่วนช่วยในการพัฒนาการจัดการศึกษาของเทศบาล สอดคล้องกับผลการวิจัยของ อุทัย โสรสิงห์ ในงานวิจัยเรื่อง คณะกรรมการสถานศึกษาขั้นพื้นฐานของโรงเรียนสังกัดเทศบาลนครลำปางและเทศบาลเมืองลำพูน ที่พบว่า คณะกรรมการสถานศึกษาขั้นพื้นฐานทุกกลุ่มผู้แทนมีความรู้ความเข้าใจในการพัฒนาการศึกษาอยู่ในระดับปานกลาง ทุกกลุ่มผู้แทนมีความรู้ความเข้าใจในบทบาทหน้าที่ในภาพรวมอยู่ในระดับน้อย ประกอบกับยังไม่มีการกำหนดคุณสมบัติด้านการศึกษาของคณะกรรมการสถานศึกษาขั้นพื้นฐาน คณะกรรมการอาจจะไม่เข้าใจด้านเทคโนโลยี สอดคล้องกับกฎกระทรวงศึกษาธิการว่าด้วย การกำหนดจำนวนคณะกรรมการ คุณสมบัติ หลักเกณฑ์ วิธีการสรรหา การเลือกประธานคณะกรรมการและรองประธาน วาระการดำรงตำแหน่งและการพ้นจากตำแหน่งของคณะกรรมการสถานศึกษาขั้นพื้นฐาน พุทธศักราช 2546 ที่กำหนดคุณสมบัติของคณะกรรมการสถานศึกษาขั้นพื้นฐานไว้ดังนี้ 1) มีอายุไม่ต่ำกว่ายี่สิบปีบริบูรณ์ 2) ไม่เป็นบุคคลล้มละลาย 3) ไม่เป็นคนไร้ความสามารถหรือคนเสมือนไร้ความสามารถ 4) ไม่เคยได้รับโทษจำคุกโดยคำพิพากษาถึงที่สุดให้จำคุก เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ 5) ไม่เป็นคู่สัญญากับสำนักงานเขตพื้นที่การศึกษาหรือสถานศึกษาในเขตพื้นที่การศึกษานั้น สอดคล้องกับผลการวิจัยของ สมาน อัศวภูมิ ในงานวิจัยเรื่อง การศึกษาและสังเคราะห์รูปแบบการบริหารสถานศึกษา การพัฒนาคณะกรรมการสถานศึกษาและสถานศึกษาเครือข่ายของผู้บริหารสถานศึกษาต้นแบบ รุ่นที่ 1 ที่พบว่า การที่คณะกรรมการสถานศึกษามีความเข้าใจในบทบาทหน้าที่ และมีความเข้าใจเกี่ยวกับงานการศึกษามากขึ้น บุคคลเหล่านี้กล้าที่จะแสดงความคิดเห็นและข้อเสนอมากขึ้น

 3. ด้านองค์ประกอบหรือโครงสร้างของคณะกรรมการสถานศึกษาขั้นพื้นฐาน ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ด้านองค์ประกอบหรือโครงสร้างของคณะกรรมการสถานศึกษาขั้นพื้นฐาน ตามความคิดเห็นของผู้ทรงคุณวุฒิ/ผู้เชี่ยวชาญพบว่าผู้ทรงคุณวุฒิ/ผู้เชี่ยวชาญมีความคิดเห็นสอดคล้องกันทุกประเด็น ทั้งนี้เนื่องมาจาก องค์ประกอบหรือโครงสร้างของคณะกรรมการสถานศึกษาขั้นพื้นฐาน มีที่มาจากกฎกระทรวงศึกษาธิการว่าด้วย การกำหนดจำนวนคณะกรรมการ คุณสมบัติ หลักเกณฑ์ วิธีการสรรหา การเลือกประธานคณะกรรมการและรองประธาน วาระการดำรงตำแหน่งและการพ้นจากตำแหน่งของคณะกรรมการสถานศึกษาขั้นพื้นฐาน พุทธศักราช 2546 ซึ่งกำหนดองค์ประกอบของคณะกรรมการสถานศึกษาขั้นพื้นฐาน ประกอบด้วย 1) ประธานกรรมการ 2) กรรมการที่เป็นผู้แทนผู้ปกครองจำนวนหนึ่งคน 3) กรรมการที่เป็นผู้แทนครูจำนวนหนึ่งคน 4) กรรมการที่เป็นผู้แทนองค์กรชุมชนจำนวนหนึ่งคน 5) กรรมการที่เป็นผู้แทนองค์กรปกครองส่วนท้องถิ่นจำนวนหนึ่งคน 6) กรรมการที่เป็นผู้แทนศิษย์เก่าจำนวนหนึ่งคน 7) กรรมการที่เป็นผู้แทนพระภิกษุสงฆ์และหรือผู้แทนองค์กรศาสนาในพื้นที่จำนวนหนึ่งรูปหรือหนึ่งคนสำหรับสถานศึกษาขนาดเล็กและจำนวนสองรูปหรือสองคนสำหรับสถานศึกษาขนาดใหญ่ 8) กรรมการผู้ทรงคุณวุฒิ/ผู้เชี่ยวชาญจำนวนหนึ่งคนสำหรับสถานศึกษาขนาดเล็กและจำนวนหกคนสำหรับสถานศึกษาขนาดใหญ่ 9) ผู้อำนวยการ เป็นกรรมการและเลขานุการ ซึ่งเป็นการกำหนดไว้ตั้งแต่ปีพุทธศักราช 2546การจัดการศึกษาในช่วงดังกล่าวยังไม่ซับซ้อนมากนัก แต่ในปัจจุบันการจัดการศึกษาของโลกมีการเปลี่ยนแปลงเป็นอันมาก มีการแข่งขันสูง การพัฒนาทรัพยากรมนุษย์เป็นเรื่องสำคัญ สอดคล้องกับแผนการศึกษาแห่งชาติ พุทธศักราช 2560-2579 ในหลักการมีส่วนร่วมของทุกภาคส่วนของสังคมในการจัดการศึกษา ยุทธศาสตร์ที่ 6 ทุกภาคส่วนของสังคมมีส่วนร่วมในการจัดการศึกษาที่ตอบสนองความต้องการของประชาชนและพื้นที่

 4. ด้านบทบาทหน้าที่ของคณะ กรรมการสถานศึกษาขั้นพื้นฐาน ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ด้านบทบาทหน้าที่ของคณะกรรมการสถานศึกษาขั้นพื้นฐาน ตามความคิดเห็นของผู้ทรงคุณวุฒิ/ผู้เชี่ยวชาญพบว่าผู้ทรงคุณวุฒิ/ผู้เชี่ยวชาญมีความคิดเห็นสอดคล้องกันทุกประเด็น ทั้งนี้เนื่องมาจาก คณะกรรมการสถานศึกษาขั้นพื้นฐานทุกกลุ่มตัวแทนยังไม่มีความรู้ความเข้าใจในบทบาทและหน้าที่ของคณะกรรมการสถานศึกษาขั้นพื้นฐานอย่างแท้จริงอาจเป็นเพราะไม่มีการอบรมให้ความรู้หรือพัฒนาคณะกรรมการสถานศึกษาขั้นพื้นฐานอย่างจริงจังเพื่อให้เกิดองค์ความรู้ในการบริหารการจัดการศึกษาแบบเดิมๆ ทั้งๆ ที่กฎหมายได้ให้อำนาจหน้าที่แก่คณะกรรมการสถานศึกษาขั้นพื้นฐาน ให้มีอำนาจหน้าที่เกี่ยวกับการบริหารงานบุคคล ตามที่กฎหมาย ระเบียบ ประกาศ ฯลฯ ประกอบกับ คณะกรรมการสถานศึกษาขั้นพื้นฐานอาจมีภารกิจไม่ค่อยมีเวลาในการร่วมประชุม ทำให้การบริหารงานของคณะกรรมการสถานศึกษาขั้นพื้นฐานอาจขาดประสิทธิภาพ สอดคล้องกับระเบียบกระทรวงศึกษาธิการว่าด้วยคณะกรรมการศึกษาขั้นพื้นฐาน พ.ศ. 2543 สอดคล้องกับมาตรา 40 ของพระราชบัญญัติการศึกษาแห่งชาติ พ.ศ. 2542 ที่กำหนดให้ทำหน้าที่กำกับและส่งเสริมสนับสนุนกิจการของ สถานศึกษา คณะกรรมการสถานศึกษาขั้นพื้นฐานมีความเข้าใจในบทบาทหน้าที่ของตนเองและปฏิบัติหน้าที่ให้เป็นบทบาทแล้วจะส่งผลให้การจัดการศึกษาของโรงเรียนสังกัดเทศบาลมีประสิทธิภาพสูงขึ้น และสอดคล้องกับผลการ วิจัยของ อุทัย โสรสิงห์ ในงานวิจัยเรื่อง คณะกรรมการสถานศึกษาขั้นพื้นฐานของโรงเรียนสังกัดเทศบาลนครลำปางและเทศบาลเมืองลำพูน ที่พบว่า คณะกรรมการสถานศึกษาทุกกลุ่มผู้แทนมีความรู้ความเข้าใจในบทบาทหน้าที่ในภาพรวมอยู่ในระดับน้อย สอดคล้องกับผลการวิจัยของ สมาน อัศวภูมิ เรื่อง การศึกษาและสังเคราะห์รูปแบบการบริหารสถานศึกษา การพัฒนาคณะกรรมการสถานศึกษาและสถานศึกษาเครือข่ายของผู้บริหารสถานศึกษาต้นแบบ รุ่นที่ 1 ที่พบว่า คณะกรรมการสถานศึกษาบางคนไม่ค่อยมีเวลาให้กับทางโรงเรียน ไม่ค่อยได้เข้าประชุมและร่วมกิจกรรมการพัฒนาคณะกรรมการสถานศึกษา จึงทำให้มีข้อจำกัดในการพัฒนาคณะกรรมการสถานศึกษา หากคณะกรรมการสถานศึกษาขั้นพื้นฐานมีความตั้งใจและเข้าใจในบทบาทหน้าที่เสียสละเวลาในการร่วมจัดการศึกษาน่าจะส่งผลให้การจัดการศึกษามีคุณภาพสูงขึ้นและสอดคล้องกับผลการวิจัยของ ชาติชาย พานิชชอบ ในงานวิจัยเรื่อง แนวโน้มบทบาทของคณะกรรมการสถานศึกษาขั้นพื้นฐานในอนาคต ที่พบว่า ในอนาคตคณะกรรมการสถานศึกษาขั้นพื้นฐานจะมีบทบาทใน 2 ด้านได้แก่ 1) ด้านการกำกับกิจการของสถานศึกษาในเรื่องการร่วมวางแผนงานด้านวิชาการกับโรงเรียน กำหนดนโยบายให้สถานศึกษาจัดทำหลักสูตรท้องถิ่นให้สอดคล้องกับความต้องการของผู้เรียนและชุมชน โดยมีแหล่งเรียนรู้ทั้งภายในและภายนอกและการกำกับดูแลให้มีการทำและปฏิบัติตามแผน มีการวางแผนจัดสรรงบประมาณอย่างเหมาะสม กำหนดแนวทางการใช้งบประมาณอย่างมีประสิทธิภาพและการใช้งบประมาณตรงตามเวลาที่กำหนดในแผน ร่วมกำหนดนโยบายและกำกับให้บุคลากรจัดทำรายงานผลการปฏิบัติงานและการพัฒนางานประจำปี การเลื่อนตำแหน่ง อัตราเงินเดือน จรรยาบรรณวิชาชีพและเสนอแนะสรรหาบุคลากร ด้านความปลอดภัยของสถานศึกษา การบริหารเป็นไปตามระบบและการคานอำนาจเบ็ดเสร็จของผู้บริหารโรงเรียน 2) ด้านการส่งเสริมสนับสนุนกิจการของสถานศึกษาในเรื่องส่งเสริมระบบประกันคุณภาพด้านวิชาการ การแสวงหาภูมิปัญญาท้องถิ่น การส่งเสริมประสบการณ์ด้านการศึกษาและจัดกระบวนการเรียนรู้โดยยึดผู้เรียนเป็นสำคัญ จัดตั้งกองทุนสำหรับนักเรียน และบุคลากร การจัดซื้อจัดจ้างของสถานศึกษาและการบริหารงบประมาณแบบมุ่งผลงาน ด้านคุณธรรม จริยธรรมและจรรยาบรรณในวิชาชีพครู จัดบริการด้านสวัสดิการต่างๆในสถานศึกษาและการสร้างขวัญกำลังใจ ให้โรงเรียนมีการจัดทำระบบข้อมูลสารสนเทศของเด็กในเขตบริการ การให้โรงเรียนขานรับนโยบายของหน่วยงานต้นสังกัด การให้บริหารงานธุรการและการเงินอย่างเหมาะสมและการใช้ผลการวิจัยเป็นข้อมูลในการตัดสินใจ ซึ่งจะส่งผลให้การจัดการศึกษาเป็นอย่างมีประสิทธิภาพ 5. ด้านกฎหมายที่เกี่ยวข้องกับคณะกรรมการสถานศึกษาขั้นพื้นฐาน ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ด้านกฎหมายที่เกี่ยวข้องกับคณะกรรมการสถานศึกษาขั้นพื้นฐาน ตามความคิดเห็นของผู้ทรงคุณวุฒิ/ผู้เชี่ยวชาญพบว่าผู้ทรงคุณวุฒิ/ผู้เชี่ยวชาญมีความคิดเห็นสอดคล้องกันทุกประเด็น ทั้งนี้เนื่องมาจาก การเปลี่ยนแปลงในบริบทของโลกส่งผลต่อการจัดการศึกษาสมัยใหม่เป็นอย่างมาก การเรียนรู้ไม่ได้อยู่เฉพาะในโรงเรียนเท่านั้น ความรู้อยู่ทั่วไปจากการปฏิวัติดิจิทัล ด้านกฎหมายที่เกี่ยวข้องกับคณะกรรมการสถานศึกษาขั้นพื้นฐานก็เช่นเดียวกันต้องมีการปรับปรุงเปลี่ยนแปลงให้ทันยุคศตวรรษที่ 21 ทั้งในด้านให้อิสระในการคิดและดำเนินการจัดการศึกษาตามบริบทของท้องถิ่นและตามความต้องการของชุมชน และการให้ค่าตอบแทนแก่คณะกรรมการสถานศึกษาขั้นพื้นฐาน สอดคล้องกับผลการวิจัยของ อีซู และคณะ ในงานวิจัยเรื่อง การบริหารการจัดการโดยใช้โรงเรียนหรือชุมชนเป็นฐาน ที่พบว่า โรงเรียนมีอำนาจการบริหารจัดการที่ยืดหยุ่น มีอิสระและมีทรัพยากรที่จำเป็นสำหรับการพัฒนาการศึกษาของโรงเรียน และสอดคล้องกับแผนการศึกษาแห่งชาติ พุทธศักราช 2560-2579 ในยุทธศาสตร์ที่ 6 การพัฒนาประสิทธิภาพของระบบบริหารจัดการศึกษามีเป้าหมายดังนี้ กฎหมายและรูปแบบการบริหารจัดการทรัพยากรทางการศึกษารองรับลักษณะที่แตกต่างกันของผู้เรียน สถานศึกษาและความต้องการกำลังแรงงานของประเทศ ปรับปรุงกฎหมายเกี่ยวกับระบบการเงินเพื่อการศึกษา อันจะส่งผลให้การจัดการศึกษาของคณะกรรมการสถานศึกษาขั้นพื้นฐานตามอำนาจหน้าที่มีประสิทธิภาพสูงขึ้น

 6. ด้านการกำกับและประเมินผลการปฏิบัติงานโดยคณะกรรมการสถานศึกษาขั้นพื้นฐาน ภาพอนาคตคณะกรรมการสถานศึกษาขั้นพื้นฐานของโรงเรียนสังกัดเทศบาล ด้านการประเมินผลการปฏิบัติงานของคณะกรรมการสถานศึกษาขั้นพื้นฐาน ตามความคิดเห็นของผู้ทรงคุณวุฒิ/ผู้เชี่ยวชาญพบว่าผู้ทรงคุณวุฒิ/ผู้เชี่ยวชาญมีความคิดเห็นสอดคล้องกันทุกประเด็น ทั้งนี้เนื่องมาจาก ปัจจุบันคณะกรรมการสถานศึกษาขั้นพื้นฐานยังคงเข้าใจว่าเรื่องของการกำกับติดตามและประเมินผลเป็นหน้าที่ของผู้บริหารสถานศึกษา ทั้งที่บทบาทหน้าที่ที่แท้จริงเป็นของคณะกรรมการสถานศึกษาขั้นพื้นฐาน สอดคล้องกับผลการวิจัยของ จักรวรรดิ เหลี่ยมสมบัติ ในงานวิจัยเรื่อง การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาโรงเรียนสังกัดเทศบาลตำบลแก่งคอย ที่พบว่า คณะกรรมการสถานศึกษาขั้นพื้นฐานมีส่วนร่วมในการด้านกำกับและติดตามการดำเนินงานตามแผนของสถานศึกษาและสอดคล้องกับผลการวิจัยของ ชาติชาย พานิชชอบ ในงานวิจัยเรื่อง แนวโน้มบทบาทของคณะกรรมการสถานศึกษาขั้นพื้นฐานในอนาคต ที่พบว่า ในอนาคตคณะกรรมการสถานศึกษาขั้นพื้นฐานจะมีบทบาทในด้านการกำกับกิจการของสถานศึกษาในเรื่องการร่วมวางแผนงานด้านวิชาการกับโรงเรียน กำหนดนโยบายให้สถานศึกษาจัดทำหลักสูตรท้องถิ่นให้สอดคล้องกับความต้องการของผู้เรียนและชุมชน โดยมีแหล่งเรียนรู้ทั้งภายในและภายนอกและการกำกับดูแลให้มีการทำและปฏิบัติตามแผน มีการวางแผนจัดสรรงบประมาณอย่างเหมาะสม กำหนดแนวทางการใช้งบประมาณอย่างมีประสิทธิภาพและการใช้งบประมาณตรงตามเวลาที่กำหนดในแผน ร่วมกำหนดนโยบายและกำกับให้บุคลากรจัดทำรายงานผลการปฏิบัติงานและการพัฒนางานประจำปี การเลื่อนตำแหน่ง อัตราเงินเดือน จรรยาบรรณวิชาชีพและเสนอแนะสรรหาบุคลากร ด้านความปลอดภัยของสถานศึกษา การบริหารเป็นไปตามระบบและการคานอำนาจเบ็ดเสร็จของผู้บริหารโรงเรียน การกำกับติดตามและประเมินผลจะเป็นการเพิ่มประสิทธิภาพการจัดการศึกษาของโรงเรียนอีกทางหนึ่งด้วย

**ข้อเสนอแนะ**

1. ข้อเสนอแนะจากการวิจัย

 ข้อเสนอแนะเชิงนโยบาย 1. ด้านปรัชญาและที่มาของคณะกรรมการสถานศึกษาขั้นพื้นฐานของโรงเรียนสังกัดเทศบาล ควรมีคณะกรรมการกลั่นกรองในการคัดเลือกคณะกรรมการสถานศึกษาเพื่อที่จะได้คณะกรรมการสถานศึกษาขั้นพื้นฐานที่มีความตั้งใจที่จะมาช่วยพัฒนาคุณภาพของการจัดการศึกษาที่เหมาะสมและมีประสิทธิภาพมากขึ้น 2. ด้านคุณสมบัติของคณะกรรมการสถานศึกษาขั้นพื้นฐานของโรงเรียนสังกัดเทศบาล ควรปรับปรุงระเบียบเกี่ยวกับคุณสมบัติของคณะกรรมการสถานศึกษาขั้นพื้นฐาน หากได้ผู้ที่มีความรู้ความเข้าในในการจัดการศึกษาเข้ามาเป็นคณะกรรมการสถานศึกษาขั้นพื้นฐานจะส่งผลให้ประสิทธิภาพในการจัดการศึกษาดีขึ้น

 3. ด้านองค์ประกอบหรือโครงสร้างของคณะกรรมการสถานศึกษาขั้นพื้นฐานของโรงเรียนสังกัดเทศบาล ควรมีการปรับปรุงองค์ประกอบของคณะกรรมการสถานศึกษาขั้นพื้นฐานให้ครอบคลุมในทุกมิติมากขึ้น อันจะส่งผลดีต่อการพัฒนาคุณภาพทางการจัดการศึกษา 4.ด้านบทบาทหน้าที่ของคณะกรรมการสถานศึกษาขั้นพื้นฐานของโรงเรียนสังกัดเทศบาล ผู้บริหารสถานศึกษาต้องเปิดโอกาสให้คณะกรรมการสถานศึกษาได้ปฏิบัติหน้าที่อย่างเต็มที่และต้องเปิดโอกาสให้คณะกรรมการได้เข้ามามีบทบาทในการบริหารจัดการการศึกษาและควรให้มีส่วนร่วมในการพัฒนาปรับปรุงคุณภาพการศึกษา และมีส่วนร่วมในการพัฒนาหลักสูตรการเรียนการสอนและพัฒนาให้เป็นยุคของเทคโนโลยี และผู้บริหารสถานศึกษาควรยกย่องและเชิดชูเกียรติและจัดสรรสวัสดิการต่างๆให้กับคณะกรรมการสถานศึกษาเพื่อเป็นขวัญและกำลังใจในการปฏิบัติหน้าที่ 5. ด้านกฎหมายเกี่ยวกับคณะกรรมการสถานศึกษาขั้นพื้นฐานของโรงเรียนสังกัดเทศบาล ควรมีการปรับปรุงกฎหมาย ระเบียบข้อบังคับให้สอดคล้องกับความต้องการของท้องถิ่น ให้อิสระแก่คณะกรรมการสถานศึกษาขั้นพื้นฐานในการจัดการศึกษาให้สอดคล้องกับความต้องการของท้องถิ่น 6. ด้านการกำกับติดตามและประเมินผลการปฏิบัติงานโดยคณะกรรมการสถาน ศึกษาขั้นพื้นฐาน ควรกำกับติดตามและประเมินผลการดำเนินงานของสถานศึกษาให้ครบในทุกด้าน ควรประเมินผลการจัดการศึกษาในภาพรวมเพื่อทราบว่าผลการจัดการศึกษาเป็นไปตามเป้าหมายหรือไม่

ข้อเสนอแนะในเชิงปฏิบัติ 1. ควรให้เทศบาลจัดอบรมให้ความรู้เกี่ยวกับการบริหารจัดการศึกษาให้กับคณะกรรมการสถานศึกษาขั้นพื้นฐาน

2. ควรจัดให้มีการสร้างขวัญและกำลังใจแก่คณะกรรมการสถานศึกษาขั้นพื้นฐานตามอำนาจหน้าที่ 3. ผู้บริหารสถานศึกษาควรให้คณะกรรมการสถานศึกษาขั้นพื้นฐานได้มีบทบาทและมีส่วนร่วมในการจัดการศึกษาอย่างชัดเจน 4. ผู้บริหารสถานศึกษาต้องให้อำนาจกับคณะกรรมการสถานศึกษาในการร่วมกำหนดโครงการต่าง ๆ ของสถานศึกษา

2. ข้อเสนอแนะเพื่อการวิจัยครั้งต่อไป 1. ควรศึกษารูปแบบการพัฒนาคณะกรรมการสถานศึกษาขั้นพื้นฐานในอนาคตอย่างยั่งยืน 2. ควรศึกษาเรื่องศักยภาพของคณะกรรมการสถานศึกษาขั้นพื้นฐานที่มีผลการพัฒนาการ จัดการศึกษาของโรงเรียนสังกัดเทศบาล

**เอกสารอ้างอิง**

กรมส่งเสริมการปกครองท้องถิ่น.(2558)**ข้อเสนอการจัดการศึกษาขององค์กรปกครองส่วนท้องถิ่นเพื่อรองรับการเข้าสู่ ประชาคมอาเซียน**. กรุงเทพฯ: กระทรวงมหาดไทย

กระทรวงศึกษาธิการ สำนักเลขาธิการสภาการศึกษา.(2560) **แผนการศึกษาแห่งชาติ พ.ศ.2560-2579**.

 กรุงเทพ: บริษัท พริกหวานกราฟฟิค จำกัด

จักรวรรดิ เหลี่ยมสมบัติ. (2548)**การมีส่วนร่วมของคณะกรรมการสถานศึกษาขั้นพื้นฐานในการจัดการศึกษาโรงเรียน**

 **สังกัดเทศบาลตำบลแก่งคอย**. กรุงเทพฯ: มหาวิทยาลัยราชภัฏพระนคร, ชัยศักดิ์ เชาวลักษณ์ และคณะ.

 **การศึกษาปัญหาการมีส่วนร่วมในการจัดการศึกษาของคณะกรรมการสถานศึกษาขั้นพื้นฐานโรงเรียนเอกชน**

 **ในจังหวัดพิจิตร**. วารสารวิชาการเครือข่ายบัณฑิตศึกษามหาวิทยาลัยราชภัฏภาคเหนือ

ชาติชาย พานิชชอบ. (2544) **แนวโน้มบทบาทของคณะกรรมการสถานศึกษาขั้นพื้นฐานในอนาคต*.*** ลพบุรี:

 สถาบันราชภัฏเทพสตรี

ราชกิจจานุเบกษา. (2546) **กฎกระทรวงศึกษาธิการว่าด้วย การกำหนดจำนวนคณะกรรมการ คุณสมบัติ หลักเกณฑ์**

 **วิธีการสรรหา การเลือกประธานคณะกรรมการและรองประธาน วาระการดำรงตำแหน่งและการพ้นจาก**

 **ตำแหน่งของคณะกรรมการสถานศึกษาขั้นพื้นฐาน พุทธศักราช 2546**. กรุงเทพฯ

สมาน อัศวภูมิ. (2549) **การศึกษาและสังเคราะห์รูปแบบการบริหารสถานศึกษา การพัฒนาคณะกรรมการสถานศึกษา**

 **และสถานศึกษาเครือข่ายของผู้บริหารสถานศึกษาต้นแบบ รุ่นที่1***.* กรุงเทพฯ: สำนักงานเลขาธิการ

 สภาการศึกษา

อุทัย บุญประเสริฐ, (2547) **บทบาทและการมีส่วนร่วมในการบริหารและจัดการศึกษาของคณะกรรมการสถานศึกษา**

 **ในประเทศที่คัดสรร,** สำนักงานเลขาธิการสภาการศึกษา

อุทัย โสรสิงห์. (2546) **คณะกรรมการสถานศึกษาขั้นพื้นฐานของโรงเรียนสังกัดเทศบาลนครลำปางและเทศบาล**

 **เมืองลำพูน. ลำปาง:** สถาบันราชภัฏลำปาง

Arnstien, S.R,(1969) **A Ladder of Citizen Participation. Journal of the American Institue of Planners** William E.(1976) **Electoral Participation in a Low Stimulus Election. Rural Development**

Miller, E. H. (1996) **“School Councils : The Reality and the Dream,”** Proquest-Dissertation Abstracts,

Izu, Jo Ann. (1966) **Creating a Community foe School Improvement. Calofornia : Development,**

 San Francisco,

1. นักศึกษาปริญญาปรัชญาดุษฎีบัณฑิต สาขาวิชาการบริหารการศึกษา คณะศึกษาศาสตร์ มหาวิทยาลัยศิลปากร [↑](#footnote-ref-1)
2. อาจารย์ที่ปรึกษา รองศาสตราจารย์ ดร. ภาควิชาการบริหารการศึกษา คณะศึกษาศาสตร์ มหาวิทยาลัยศิลปากร [↑](#footnote-ref-2)